Porto Moniz

Porto Moniz egy mintegy 2500 lakosú kisváros Madeira északi partján; az északi part legnyugatibb települése, az azonos nevű járás székhelye. A város előtt több kis szirt, illetve szigetecske emelkedik ki a tengerből: Porto e Cais Ilhéu Mole Penedia Közlekedés Az 1960-as évekig csak a tengerről lehetett megközelíteni; akkor építették meg a várost Ribeira da Janelán és Seixalon át São Vicentével összekötő tengerparti utat. Miután Portugália belépett az EU-ba, ezt az utat jelentős uniós támogatással korszerű, nagy szakaszokon alagútban vezetett úttal váltották ki: az ER 101 jelű út körbevezet a sziget partvidékén. A régi közút mára nagyobb szakaszokon használhatatlan; Seixal közelében egy alagútban vezetett szakasza 2009 januárjában omlott össze. Porto Moniz és Achadas da Cruz között csatlakozik az ER 101-be a Boca Encumeada hágó felől Paúl da Serra fennsíkján átvezető, ugyancsak uniós pénzekből épített ER 110 út. Jelentősen felújították a kikötőt, ami mellett helikopter-leszállópályát és parti sétányt építettek ki. Története 1533-ban érkezett ide Algarvéból a városka névadója, Francisco Moniz, akit a király az itteni területek kormányzójává nevezett ki, és azonmód el is kezdte a hely benépesítését. A 19. századig bálnavadász- és kereskedelmi (átrakó) kikötő volt, amit a São Baptista erőd védett a kalózok támadásaitól. A mezőgazdaság jelentősége a város életében alárendelt volt, és máig sem túl jelentős: eleinte valamicske szőlőt termesztettek errefelé, manapság Porto Moniz Madeira legjelentősebb krumplitermesztő körzete. Látnivalók A városka leghíresebb látnivalói a tengerparti lávamedencék. Ezeket nagyrészt a hullámverés mosta ki a bazaltból, majd részben felújították őket: egy részük fizetős, más részük szabadstrandként használható. A medencéket dagály idején a felcsapó hullámok töltik fel vízzel. A romos erődöt helyreállították, és ebben rendezték be a Madeira partvidékének 11 élőhelytípusát bemutató kiállítást (Aquario da Madeira). Az akváriumokban több mint 70 állatfaj képviselői láthatók. Templomok, kápolnák A Nossa Senhora do Conceição templom eredetijét a 17. században emelték, hogy felváltsák vele a tengerparton, 1574-ben épített kápolnát, amit még Francisco Moniz alapított. A templom a Lira téren (Praça Lira) áll; naponta 9–17 óra között látogatható. Mária Magdaléna-templom (Santa Maria Madalena) a városon kívül, a Porto Monizból Calheta felé vezető 101. út mellett épült. Naponta 9–15 óra között látogatható. Szent Péter-kápolna (a várostól mintegy 5 km-re, a 101. út mellett). Naponta 9–15 óra között látogatható. A parti sétány mellett álló Tudományok Múzeuma (Centro de Ciễnca Viva) első interaktív kiállítását 2005-ben nyitották meg. A település központja fölé magasodó kilátótoronyból nevezetes panoráma nyílik. Panorámás kilátópontok: Miradouro da Fajã de Barro Miradouro da Borda – Dovecotes Pico (Mountain Peak) Miradouro do Pico Miradouro da Borda Miradouro da Santa (az Achada da Cruz felé vezető út szerpentinjének kanyarjában) Miradouro da Pedra Mole Parkok: Santa Garden Lamaceiros Garden Tengerszem: Lagoa dos Lamaceiros A városból indul a sziget egyik legszebb, csaknem végig babérlombú erdőben vezető turistaútja a Levada da Centra da Ribeira da Janela levada mentén. A sziget egyik nagy ünnepsége a minden júliusban megrendezett Feria de Porto Moniz mezőgazdasági vásár. Gasztronómia A helybéli ételkülönlegességek: Sopa de Couve (káposztaleves) Sopa de Inhame (jamgyökérleves) Semilas Murchas do Sal (krumpliból készült helyi specialitás) "tenger gyümölcsei" rizottó (kagyló, csiga) Perchil (?) Bolo de Lar (sütemény) Bolo de Mel (mézes sütemény) Településrészei Ladeira, Pedra Mole, Levada Grande, Lamaceiros, Junqueira, Ribeirinho, Fazenda, Santa Maria Madalena, Pombais. Források Madeira. Levadas a Passeios a Pé. Guide for Walks and along the Watercourses. GeoBloco (a kiadáson hibás ISBN-nel szerepel) ISBN 972-8636-03-5 Rita Henss: Madeira, Porto Santo. Marco Polo Útikönyvek sorozat (Corvina Kiadó, 2006) Madeira. Mapa de Estradas - Trilhos. (freytag & berndt, Wien) Porto Moniz Archiválva 2010. július 31-i dátummal a Wayback Machine-ben (angolul)